16 साल की बेटी की करतूत, मां-बाप की लाश पर हर दो दिन में छिड़क देती थी एसिड

फोटो: आरोपी बेटी और सपन पुराणी।

वडोदरा. गोद ली हुई एक नाबालिग बेटी को प्रेमी से दूर रहने और पढ़ाई पर ध्यान देने की अपने मां-बाप की सलाह इतनी नागवार गुजरी कि उसने दोनों को मौत के घाट उतार दिया। इस मामले में हुई पूछताछ में पता चला है कि मां-बाप की हत्या के बाद आरोपी लड़की ने अपने प्रेमी सपन पुराणी के साथ शारीरिक संबंध बनाया। उसने बताया कि श्रीहरि और स्नेहाबेन को उसी ने चाकू मारा था, जबकि उसके प्रेमी ने तकिये से उनका मुंह दबा कर रखा था। पुलिस ने उसके प्रेमी के खिलाफ हत्या के साथ बलात्कार का मामला भी दर्ज किया है। प्रेमी तीन दिन के पुलिस रिमांड में भेजा गया है, जबकि लड़की को महिला संरक्षण गृह भेजा गया है।

पूछताछ में पता चला कि तीन अगस्‍त को मां-बाप की हत्‍या के बाद लड़की प्रेमी के घर रहने चली गई। दत्‍तक बेटी ने शवों को अंदर वाले कमरे में छिपा दिया था और एसी भी चालू रख छोड़ा, ताकि बदबू न फैले। उसने शवों पर कीड़े मारने की दवा भी छिड़क दी थी। वह डेढ़ महीने तक हर दो दिन बाद घर आकर शवों पर कीड़े मारने की दवा और एसिड छिड़का करती थी। बदबू फैलने से रोकने के लिए वह परफ्यूम भी स्‍प्रे किया करती थी।

दत्तक लड़की के पिता बैंक में प्रबंधक थे। संतान नहीं होने के कारण उन्‍होंने उसे तब गोद लिया था जब उसकी उम्र केवल डेढ़ साल थी। जब वह चार वर्ष की हुई तो उन्होंने वीआरएस ले लिया, ताकि बेटी को अच्छी शिक्षा दिला सकें। उनकी पत्नी भी कामकाजी थीं। तीन अगस्त की रात 16 साल की लड़की ने माता-पिता के खाने में बेहोशी की दवा मिला दी। जब वे बेहोश हो गए तो उसने प्रेमी को घर बुलाया और चाकू से गोदकर दोनों की हत्या कर दी। करीब डेढ़ महीने बाद बीते सोमवार को किराएदार के जरिए हत्‍या की बात सामने आई।

पढ़ाई में नहीं थी दिलचस्पी

पुलिस को दिए बयान में लड़की ने कहा कि उसे पढ़ाई में दिलचस्पी नहीं थी। माता-पिता उसे डॉक्टर-इंजीनियर बनाना चाहते थे। यही वजह थी कि वे अपनी गोद ली हुई बेटी को पढ़ने की सलाह देते थे, जो उसे अच्छा नहीं लगता था। वे लड़के से उसकी दोस्ती का भी विरोध करते थे और टोकते थे, जबकि वह प्रेमी के साथ रहना चाहती थी।

आरोपी प्रेमी ने कहा, मरने की धमकी देकर मजबूर किया

लड़की के प्रेमी को भी एक दंपती ने गोद लिया हुआ है। वह बीते दिसंबर में लड़की के संपर्क में आया था। उसने कहा कि लड़की बेहद जिद्दी स्वभाव की है। वह मरने की धमकी देकर उससे अपनी बातें मनवाती रही थी। तीन अगस्त को उसने उसे फोन कर दोनों (उसके माता-पिता) की हत्या में साथ देने के लिए कहा। इनकार करने पर आत्‍महत्‍या करने और फंसाने की धमकी दी। इसके बाद वह साथ देने को तैयार हुआ।

इस घटना से जुड़ी तस्वीरें देखने के लिए आगे की स्लाइड पर क्लिक करें:

(तस्वीरें : दिव्यभास्कर)